
Forord

Jeg har kjent på uro hele livet mitt, så lenge jeg kan huske. Ikke den store, dramatiske stormen som setter meg helt ut av spill, men den stille, konstante uroen som sitter i kroppen og som får meg til å tvile på det meste ved meg selv. Som mamma, som fagperson, og som menneske i en tid der alt går for fort og så mye handler om det som er på utsiden. Jeg har tenkt at det var noe galt med meg. At jeg manglet noe, eller ikke klarte å tilpasse meg nok. At jeg ikke fant balansen, klarte å sette grensene, jobbet nok med meg selv. Jeg har prøvd det meste, men uroen har aldri sluppet taket.

Det var først da jeg startet prosjekt RO/URO at jeg ga meg selv et påskudd for å dykke inn i min egen uro for å finne ut av hva den egentlig handler om. RO/URO er et forebyggende prosjekt for psykisk helse og livsmestring på ungdomsskoler med foredrag og dialogmøter for ungdommer, foreldre og lærere. Jeg startet prosjektet i 2018 i samarbeid med Bergen sanitetsforening, og det har gitt meg utallige møter og gode samtaler med ungdommer, foreldre og lærere. Jo flere mennesker jeg snakket med om uro, desto tydeligere ble det: Så mange av oss strever fordi vi lever på måter vi ikke finner ro i. Vi skal være selvstendige når vi er skapt for tilhørighet. Vi skal optimalisere oss selv når vi trenger å være en del av noe større. Vi skal hele tiden prestere når kroppen roper etter hvile, og vi skal klare alt dette alene, mens systemene rundt oss forteller at hvis vi ikke får det til, er det vår egen feil.

Denne boken er et forsøk på å løfte blikket opp fra individet, for det siste jeg vil er å skrive en selvhjelpsbok som gir deg flere verktøy for å optimalisere deg selv eller barna dine. Det finnes nok av dem der ute. Denne boken kommer ikke til å gi deg fem enkle trinn til å bli en bedre forelder, eller syv strategier for å få barna til å sove bedre. Jeg er lei av oppskrifter som jeg skal følge alene, for så å føle meg mislykket når det ikke fungerer. Denne boken er et forsøk på et annet blikk, et blikk som søker mot å forstå hvordan mye av det vi og ungene våre opplever er sunne reaksjoner på et usunt samfunn, der vi lever i systemer som er laget for å holde oss urolige. Systemer som tjener på at vi tror problemene våre er individuelle, at løsningen ligger i mer forbedring, og at hvis vi bare prøver litt hardere, så skal vi klare det. Men vi kommer aldri i mål, fordi målet flytter seg, og kravene øker. Vi lever i et samfunn som i stor grad har koblet oss fra det vi dypest sett trenger: mening, tilhørighet og fellesskap.

Denne boken handler om å forstå hvorfor det er sånn, og hvordan vi kan skape endring. Den handler om min reise fra å være en alenemor som følte seg utilstrekkelig, til en som begynte å lete etter sammenhenger. Fra en sykepleier som delte ut medisiner mot uro, til en som begynte å stille spørsmål ved hva uroen egentlig forteller oss. Fra en som trodde hun måtte fikse alt alene, til en som skjønte at hun trenger andre for å bære livet.

Jeg vil skrive om hva jeg har lært, og denne boken er til deg som er sliten av å prøve å få alt til å gå opp. Til deg som kjenner deg utilstrekkelig som forelder, selv om du virkelig gjør så godt du kan. Til deg som lurer på om det er noe galt med barnet ditt, eller med deg selv, fordi livet innimellom føles så fordømt vanskelig. Men den er også skrevet til deg som jobber med barn og unge. Lærere, helsesykepleiere, barnevernspedagoger, alle som står midt i systemene og ser at noe ikke stemmer. Og den er skrevet til deg som bare er nysgjerrig på hva som egentlig skjer med oss. Hvorfor er det så mye psykisk uhelse? Hvorfor er barn og unge så slitne? Hvorfor føler så mange av oss at vi ikke er nok, at det aldri blir nok? Jeg kommer ikke til å gi deg alle svarene, for jeg har dem ikke. Jeg har gjort mange feil som mor, gitt etter når jeg burde stått fast, vært fraværende når jeg burde vært til stede. Jeg har kjent på skam, på utilstrekkelighet, på følelsen av å svikte, både meg selv, min datter og fellesskapet.

Boken består av mine tanker og refleksjoner om uro, mange av dem har jeg båret på hele livet. I 2018 ble de starten på prosjekt RO/URO. Det viktigste jeg har lært gjennom alle møtene og samtalene med ungdom, foreldre og lærere, er at det ligger en enorm kraft i ærlighet. Jeg tror vi er mange voksne som trenger å slutte å late som om vi har kontroll. Vi trenger å si høyt at livet krever mye av oss, og vi trenger å kjenne at sårbarheten vår blir speilet i andre mennesker. Ærlighet er eneste utgangspunkt for ekte endring.

Så la oss starte med hva vi mennesker egentlig trenger i uroens tid.

